Nashonalismo

Nashonalismo ta un ideologia òf movementu ku ta sostené ku e nashon mester ta kongruente ku e estado. Komo movementu, e ta presuponé e eksistensia di un pueblo ku ta identifiká su mes manera un nashon i tin e tendensia di promové e interesnan di es nashon en partikular, hopi biaha ku e meta di atkeri òf mantené soberania (outodeterminashon) riba un patria persibí pa krea un estado-nashon. 

Politikamente, nashonalismo ta sostené ku un nashon mester goberná su mes sin interferensia eksterno (gobernashon propio), ku e nashon ta e base natural i ideal pa un entidat politiko,  i ku e pueblo nashonal ta e úniko fuente legítimo di poder polítiko.Yack, Bernard. Nationalism and the Moral Psychology of Community. University of Chicago Press, 2012. p. 142

Mas aleu, e movementu ta aspirá na konstruí i mantené un identidat nashonal úniko, basá riba un kombinashon di karakterístika sosial kompartí manera kultura, etnisidat, patria, idioma, polítika (òf gobièrnu), religion, tradishonnan òf kreensia den un historia kompartí. Nashonalismo ta promové unidat nashonal òf solidaridat sosial. Tin varios definishon di kiko ta un “nashon”, loke ta resulta den un variedat di tipo di nashonalismo. E dos kategoria prinsipal ta nashonalismo étniko i nashonalismo síviko.

E balor moral di nashonalismo, su relashon ku patriotismo, i su kompatibilidat ku kosmopolitismo ta tema di debate filosófiko kontinuo. Nashonalismo por kombiná ku un variedat di ideologia polítiko manera konservatismo (konservatismo nashonal òf populismo derechista) òf sosialismo (nashonalismo iskierdista).Bonikowski, Bart & Paul DiMaggio (2016) "Varieties of American Popular Nationalism". American Sociological Review, 81(5): 949–980. 

Nashonalismo ta wòrdu mira komo positivo òf negativo, dependiendo di su forma i konsekuensianan. Positivamente, nashonalismo a inspirá movementunan pa libertat i hustisia, a duna bida na renasementu kultural, i a enkurashá orguyo den logronan nashonal. Negativamente, e tabata wòrdu usá pa legitimá divishonnan rasial, étniko i religioso, suprimí òf persiguí minorianan, mina derechonan humano i prinsipionan demokrátiko. Nashonalismo tabata un di e faktornan importante sitá komo kousa di tur dos guera mundial.

 Origen i desaroyo 
Nashonalismo, manera nos ta konosé’e awe, tin su rais den fin di siglo XVIII i a bira mas fuerte den e siglo XIX. E tabata relashoná estrechamente ku kambionan sosial, kultural i polítiko den kontinente Oropa:
 oumentu di e kantidat di estadonan moderno,
 iluminismo, 
 revolushonnan atlántiko (Merka, Fransia, Haiti).

Durante siglo XIX nashonalismo a diseminá rapido na Oropa; Italia i Alemania a unifiká pa medio di movementunan nashonalista. Na Latinoamérika, paisnan nobo a separá for di Spaña i Portugal ku argumento di identidat krioyo i outodeterminashon.

Despues di 1900, nashonalismo a bira un arma poderoso kontra kolonialismo:
 Na China, Sun Yat-sen a promové e Tres Prinsipio di Pueblo.
 Na India, Gandhi i Nehru a hasi yamada pa libertat nashonal.
 Na Afrika, lidernan manera Kwame Nkrumah (Ghana) a usa nashonalismo komo motor pa independensia.

E desintegrashon di Yugoslavia i Union Soviétiko den siglo XX a demostra ku nashonalismo por:
 stimula kreashon di paisnan nobo,
 alimenta konflikto étniko, òf 
 redefiní identidatnan despues di régimennan outoritario.

Den siglo XXI nashonalismo a bolbe lanta kabes den hopi pais kaminda globalisashon, migrashon masal, i desigualdat a krea tenshonnan sosial i polítiko nobo. Movementunan nashonalista kontemporáneo hopi biaha ta vinkulá ku populismo i polítika di identidat.

 Mira tambe 
 Fasismo

Kategoria:Polítika
Kategoria:Sociedad